## Odluka o dodjeli koncesije za obavljanje djelatnosti televizije na području grada Splita ponuditelju: Korak d.o.o. - TV Dalmacija

### NN 66/2006 (12.6.2006.), Odluka o dodjeli koncesije za obavljanje djelatnosti televizije na području grada Splita ponuditelju: Korak d.o.o. - TV Dalmacija

# VIJEĆE ZA ELEKTRONIČKE MEDIJE

**1599**

Na temelju članka 62. stavka 5. i 6. Zakona o elektroničkim medijima (»Narodne
novine« broj 122/03) Vijeće za elektroničke medije na svojoj 91. sjednici
održanoj 12. svibnja 2006., a temeljem provedenog javnog natječaja za dodjelu
koncesije za obavljanje djelatnosti radija i/ili televizije broj 01/06 (»Narodne
novine«, broj 24/06) i provedenoga postupka utvrđivanja postojanja uvjeta za
dodjelu koncesije donijelo je

## ODLUKU

I. Koncesija za obavljanje djelatnosti televizije na području grada Splita
(G-ST) dodjeljuje se ponuditelju Korak d.o.o. – TV Dalmacija, MB: 3532461.
II. Vrijeme trajanja koncesije je 5 (pet) godina.
III. Godišnja naknada za koncesiju iznosi 65.000,00 (šezdeset pet tisuća) kuna i
plaća se u korist državnog proračuna. Naknada se plaća u 4 (četiri) jednaka
obroka, pri čemu svaki obrok dospijeva na naplatu danom isteka razdoblja za koje
je naknada plaćena. Ako Vijeće za elektroničke medije izmijeni visinu i način
plaćanja naknade za koncesiju za vrijeme trajanja ugovora o koncesiji, nakladnik
je dužan postupiti sukladno takvim izmjenama.
IV. Ponuditelj je dužan u roku od 15 (petnaest) dana od dana objave Odluke u
»Narodnim novinama« uputiti Hrvatskoj agenciji za telekomunikacije zahtjev za
obavljanjem tehničkog pregleda radi utvrđivanja prostornih i tehničkih uvjeta.
V. Rok za sklapanje ugovora o koncesiji je 60 (šezdeset) dana od dana objave
Odluke u »Narodnim novinama«. Ako ponuditelj u tom roku ne sklopi ugovor o
koncesiji, Vijeće će poništiti odluku o dodjeli koncesije, a nakladnik nema
pravo na naknadu štete.
VI. Sukladno članku 18. stavku 6. Pravilnika o javnom natječaju za dodjelu
koncesija za obavljanje djelatnosti radija i/ili televizije (»Narodne novine«,
broj 138/04) Hrvatska agencija za telekomunikacije dužna je obaviti tehnički
pregled u roku od 30 (trideset) dana, a ukoliko to nije u mogućnosti, dužna je
pisano obavijestiti Vijeće.
VII. Odluka će se objaviti u »Narodnim novinama«.

```
Obrazloženje
```

Vijeće za elektroničke medije na svojoj 77. sjednici održanoj 24. veljače 2006.
godine donijelo je Odluku o raspisivanju javnog natječaja broj 01/06 za dodjelu
koncesija za obavljanje djelatnosti radija i/ili televizije. Javni natječaj
objavljen je u »Narodnim novinama« broj 24 od 1. ožujka 2006. godine i u
propisanom roku na javni su natječaj ponude dostavili ponuditelji Korak d.o.o. –
TV Dalmacija i Montura d.o.o.
Vijeće je razmatranjem zaprimljene ponude utvrdilo da ponuditelj ispunjava
uvjete propisane javnim natječajem. Tajnim je glasovanjem odlučeno da se
koncesija za obavljanje djelatnosti televizije na području grada Splita dodijeli
ponuditelju Korak d.o.o. – TV Dalmacija.
Slijedom navedenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može
pokrenuti upravni spor pred Upravnim sudom Republike Hrvatske u roku od 30 dana
od dana primitka odluke. Tužba se predaje ili šalje neposredno sudu Republike
Hrvatske u Zagrebu, a može se podnijeti i na zapisnik kod redovnog suda
nadležnog za obavljanje pravne pomoći.

Klasa: 612-12/06-02-04
Urbroj: 567-01/06-01
Zagreb, 19. svibnja 2006.

Predsjednik Vijeća
**mr. sc. Denis Peričić**, v. r.

Odluka, NN 66/2006-1599
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)